b'\n_START_ARTICLE_\nMisal Jurja od Topuskog\n_START_PARAGRAPH_\nMisal Jurja od Topuskog je misal koji je naru\xc4\x8dio cistercitski opat Juraj od Topuskog oko 1495. godine. \xc4\x8cine ga dva iluminirana kodeksa napravljena prema starom zagreba\xc4\x8dkom obredu. U misalu su vrijedne oslike njema\xc4\x8dkog iluminatora iz Zagreba Johannesa Hansa Almanusa. Misal je naknadno ilustriran, a ilustracije se pripisuje don Jurju Juliju Klovi\xc4\x87u. Misal je u inventaru riznice zagreba\xc4\x8dke katedrale i danas ga se digitalizira. Misal su oslikavali vi\xc5\xa1e godina._NEWLINE_Predstavlja najdragocjeniji liturgijski kodeks hrvatske provenijencije staroga zagreba\xc4\x8dkog obreda. Remek-djelo je hrvatske knji\xc5\xbene djelatnosti svih vremena. Pisan je na pergameni, sadr\xc5\xbei 298 listova veli\xc4\x8dine 406x297 mm. Trideset i pet je listova ukra\xc5\xa1eno posebno izra\xc4\x91enim minijaturama, a ostali su ukra\xc5\xa1eni inicijalnim slovima kojih je ukupno 3100. Slova kojima je napisan kodeks jest knji\xc5\xbena gotica._NEWLINE_Izabranih 14 minijatura stavljeno je za kalendar Glasa Koncila za 2006. godinu, iza\xc5\xa1ao u nakladi Glasa Koncila i ZORO.'